Številka: 35409-257/2020-2550-6

Datum: 13. 1. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 89/07-odl. US, 126/07-ZUP-E, 48/09, 8/10-ZUP-G, 8/12-ZVRS-F, 21/12, 47/13, 12/14, 90/14 in 51/16), 40. člena Zakona o varstvu okolja (Uradni list RS, št. 39/06-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/08, 108/09, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20), 110. in 119. člena Zakona o urejanju prostora (ZUreP-2, Uradni list RS, št. 61/17), prvega odstavka 101.a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UBP2, 105/06-ZUS-1, 126/07, 65/08, 8/10 in 82/13) v upravni zadevi določitve planov, za katere je treba izvesti postopek celovite presoje njihovih vplivov na okolje, za pripravo plana SD OPPN M28/2-TRIK, pripravljavcu plana Občini Mengeš, Slovenska cesta 30, 1234 Mengeš, ki jo po pooblastilu zastopa Urban Kolar, naslednjo

ODLOČBO

1. V postopku priprave in sprejemanja plana SD OPPN M28/2-TRIK, pripravljavcu plana, Občini Mengeš, ni treba izvesti celovite presoje vplivov na okolje.
2. Pripravljavcu plana, Občini Mengeš, ni potrebno izvesti presoje sprejemljivosti vplivov izvedbe plana v naravo na varovana območja za plan naveden pod prvo točko izreka te odločbe.
3. V tem postopku ni bilo stroškov.

Obrazložitev

Ministrstvo za okolje in prostor, Sektor za strateško presojo vplivov na okolje (v nadaljevanju ministrstvo) je dne 27. 11. 2020 prejelo vlogo stranke Občine Mengeš št. 350-1/2020, za izdajo odločbe ali je za prostorski akt, ki je v pripravi, potrebno izvesti postopek celovite presoje vplivov na okolje. Vloga se je nanašala na pripravo plana SD OPPN M28/2-TRIK (v nadaljevanju SD OPPN).

Vlogi je bila predložena in tekom postopka pridobljena naslednja dokumentacija, ki je bila podlaga za vodenje postopka in odločanje:

* Vloga št. 350-1/2020, Občina Mengeš, 27. 11. 2020,
* Pooblastilo št. 350-1/2020, Občina Mengeš, 27. 11. 2020,
* Izhodišča za SD OPPN, št. 1904, avgust 2020, Locus d. o. o.,
* Strokovne podlage-promet št. 8313, LUZ d. d., april 2018,
* Mnenje Zavoda RS za varstvo narave št. 2-III-427/4-O-20/ŠP, 5. 10. 2020,
* Mnenje Ministrstva za kulturo št. 35012-106/2020/8, 6. 10. 2020,
* Mnenje Zavoda za ribištvo Slovenije št. 4201-73/2020/2, 24. 11. 2020,
* Mnenje Zavoda za gozdove Slovenije št. 3407-293/2020-7, 14. 10. 2020,
* Mnenje Ministrstva za zdravje št. 350-74/2020/10, 2. 11. 2020,
* Mnenje Nacionalnega inštituta za javno zdravje št. 350-61/2020-6 (256), 2. 11. 2020,
* Konkretne smernice Direkcije RS za vode št. 35022-8/2020-3, 25. 8. 2020,
* Sklep o pripravi SD OPPN št. 3505-1/2020, 1. 9. 2020,
* Mnenje Ministrstva za kmetijstvo, gozdarstvo in prehrano št. 3504-78/2020/2, 29. 7. 2020.

Po 40. členu Zakona o varstvu okolja (v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Ministrstvo, pristojno za okolje, na podlagi mnenj državnih nosilcev urejanja prostora v 21. dneh, po določilu 110. člena v povezavi z 119. členom ZUreP-2, odloči ali je za plan ali njegovo spremembo, treba izvesti celovito presojo vplivov na okolje.

Po določilu drugega odstavka 51. člena ZVO-1 Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20, v nadaljevanju Uredba).

Ministrstvo je gradivo, ki je bilo predloženo preučilo in ugotovilo, da se s pripravo obravnavanega plana ne načrtuje poseg iz Uredbe iz Priloge 1 iz rubrike PVO1. Ministrstvo je v ugotovitvenem postopku ugotovilo, da za obravnavani plan ni treba izvesti presoje vplivov na okolje na podlagi 51. člena ZVO-1 v povezavi z Uredbo, Prilogo 1 iz rubrike PVO1 (vrste posegov v okolje, za katere je presoja vplivov na okolje obvezna). Navedeno pomeni, da presoja vplivov na okolje ni potrebna, zato posledično tudi celovita presoja vplivov na okolje ni potrebna. Obravnavan SD OPPN, na površini območja ca. 6970 m2, obsega spremembe in dopolnitve obstoječega zazidalnega načrt. Spremembe so v drugačnem prometnem režimu, spremeni se prometno omrežje v industrijski coni in predvidi pozidava območja med načrtovanimi prometnicami. Glede na velikost plana in načrtovanih ureditev ministrstvo ugotavlja, da ne gre za poseg iz točk F Prometna infrastruktura rubrike PVO1 in G Urbanizem in gradbeništvo rubrike PVO1.

Na podlagi 101. člena Zakona o ohranjanju narave (v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje, sami po sebi ali v povezavi z drugimi plani.

Merila za ocenjevanje verjetnih pomembnejših vplivov plana na okolje, skladno z določbami tretjega odstavka 40. člena ZVO-1, so določena z Uredbo o merilih ocenjevanja verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09, v nadaljevanju Uredba o merilih).

Nosilci urejanja prostora Ministrstvo za kmetijstvo gozdarstvo in prehrano, Ministrstvo za kulturo, Ministrstvo za zdravje z Nacionalnim inštitutom za javno zdravje, Zavod za gozdove Slovenije, Zavod RS za varstvo narave, Direkcija RS za vode in Zavod za ribištvo Slovenije v svojih mnenjih niso ocenili, da bi bilo potrebno za obravnavani plan izvesti celovito presojo vplivov na okolje.

Ministrstvo je v ugotovitvenem postopku upoštevalo tudi merila za ocenjevanje verjetnosti pomembnejših vplivov izvedbe plana na okolje in ugotovilo, da so značilnosti plana takšne, da s plani v neposredni soseščini tvori enovit poseg človeka v okolje in je zato potrebno upoštevati kumulativne značilnosti vplivov. Vsi ti kriteriji, ugotovljeni po merilih za ocenjevanje verjetnosti pomembnejših vplivov izvedbe plana na okolje, dajejo ministrstvu podlago, da ni uvedlo postopka celovite presoje vplivov na okolje, kot to izhaja iz prve točke izreka te odločbe.

Ministrstvo je po pregledu predloženega gradiva ter na podlagi mnenj resorjev in meril iz 2. člena Uredbe o merilih, ki se nanašajo na značilnost plana, značilnost vplivov ter pomen in ranljivost območij, ki bodo verjetno prizadeta, ugotovilo, da pri izvedbi obravnavanega plana verjetno ne bo prišlo do pomembnih vplivov na okolje. Skladno z zgoraj navedenim ministrstvo ocenjuje, da za obravnavani plan ni potrebno izvesti celovite presoje vplivov na okolje skladno z določbami 40. člena ZVO-1, zato je ministrstvo odločilo tako, kot izhaja iz 1. in 2. točke izreka te odločbe.

V tem postopku stroški niso nastali, zato je ministrstvo odločilo tako, kot izhaja iz 3. točke izreka te odločbe.

Pouk o pravnem sredstvu: Zoper to odločbo ni pritožbe po redni upravni poti, pač pa je dovoljen upravni spor z vložitvijo tožbe na Upravno sodišče Republike Slovenije, Fajfarjeva 33, 1000 Ljubljana, v roku 30 dni po vročitvi te odločbe. Tožba se lahko vloži neposredno pisno ali pa se pošlje po pošti.

Postopek vodil:

Jernej Per mag. Vesna Kolar Planinšič

podsekretar vodja Sektorja za strateško presojo vplivov na okolje

Vročiti:

* Občina Mengeš, [obcina.megnes@menges.si](mailto:obcina.megnes@menges.si)

V vednost:

* Ministrstvo za kulturo, <mailto:gp.mk@gov.si>
* Direkcija RS za vode, <mailto:gp.drsv@gov.si>
* Ministrstvo za zdravje, <mailto:gp.mz@gov.si>
* Zavod RS za varstvo narave, [zrsvn.oekr@zrsvn.si](mailto:zrsvn.oekr@zrsvn.si)
* Zavod za gozdove Slovenije, [zgs.tajnistvo@zgs.si](mailto:zgs.tajnistvo@zgs.si)
* Ministrstvo za kmetijstvo, gozdarstvo in prehrano, [gp.mkgp@gov.si](mailto:gp.mkgp@gov.si)
* Zavod za ribištvo Slovenije, [info@zzrs.si](mailto:info@zzrs.si)